Na temelju članka 32. Statuta Općine Kloštar Podravski („Službeni glasnik Koprivničko-križevačke županije“ broj 6/13. i 1/18), Općinsko vijeće Općine Kloštar Podravski na 24. sjednici održanoj 26. studenog 2019. donijelo je

**PROGRAM MJERA**

**ZA POTICANJE RJEŠAVANJA STAMBENOG PITANJA MLADIH OBITELJI**

**NA PODRUČJU OPĆINE KLOŠTAR PODRAVSKI**

**1. UVOD**

Stanovanje je osobito važna ljudska potreba, a stan je svakako velika materijalna vrijednost svakog domaćinstva. Rješavanje stambenih potreba ovisi o socijalno-gospodarskim uvjetima svake zajednice. Na području socijalne politike u fokusu zanimanja je socijalno stanovanje i intervencije koje jedinice lokalne i područne (regionalne) samouprave poduzimaju u rješavanju stambenih potreba svojih građana.

Općina Kloštar Podravski ovim Programom mjera za poticanje rješavanja stambenog pitanja mladih obitelji na području Općine Kloštar Podravski (u daljnjem tekstu: Program), namjerava pomoći svojem stanovništvu u rješavanju stambene problematike koja je i jedan od najvećih problema, posebice kada je riječ o mladim obiteljima s većim brojem djece, ali i radi sve većeg raseljavanja za boljim uvjetima života.

Pojedini izrazi u smislu ovoga Programa imaju sljedeće značenje:

**Obitelj** je zajednica koju čine bračni ili izvanbračni drugovi, djeca i drugi srodnici koji zajedno žive, privređuju, ostvaruju prihod na drugi način i troše ga zajedno.

**Samohrani roditelj** je roditelj koji sam skrbi za svoje dijete i uzdržava ga.

**Jednoroditeljska obitelj** je obitelj koju čine dijete, odnosno djeca i jedan roditelj.

**Izvanbračna zajednica** je životna zajednica neudane žene i neoženjenog muškarca, koja ispunjava uvjete propisane posebnim zakonom kojim se uređuju obiteljski odnosi (traje najmanje 3 godine, a kraće ako je u njoj rođeno zajedničko dijete ili ako je nastavljena sklapanjem braka).

**2. STANOVNIŠTVO NA PODRUČJU OPĆINE KLOŠTAR PODRAVSKI**

**2.1. Opći podaci o Općini Kloštar Podravski**

Općina Kloštar Podravski nalazi se u sastavu Koprivničko-križevačke županije i čini je četiri naselja: Općinsko središte Kloštar Podravski, te naselja Kozarevac, Budančevica i Prugovac. Općina Kloštar Podravski smještena je u jugoistočnom dijelu Koprivničko-križevačke županije i graniči sa tri jedinice lokalne samouprave Koprivničko-križevačke županije: Gradom Đurđevcom te općinama Kalinovac i Podravske Sesvete, dok je dio općinske granice ujedno i županijska granica sa Virovitičko-podravskom (općina Pitomača) i Bjelovarsko-bilogorskom (općina Velika Pisanica) županijom.

Površina općine iznosi 51,47km2, što iznosi 2,9% površine Koprivničko – križevačke Županije. S površinom od 51,47km2 deseta je po veličini općina, a sa 3.603 stanovnika šesta je po veličini općina u Koprivničko-križevačkoj županiji.

**2.2. Dinamika kretanja broja stanovnika**

Prostor općine Kloštar Podravski ima prosječnu gustoću naseljenosti od 70 st/km2 , a prosječna gustoća naseljenosti u Koprivničko-križevačkoj županiji je 71 st/km2 . Najgušće naseljen prostor je plejstocenska terasa kroz koju prolazi prometna infrastruktura i smješteno je središnje naselje Kloštar Podravski i naselje Budančevica. Ova dva naselja ujedno čine kontinuiranu urbanu cjelinu. Najslabije naseljeno područje su obronci Bilogore gdje prevladavaju površine pod šumskom vegetacijom.

Prostor općine Kloštar Podravski bilježi kontinuirani pad broja stanovnika od 60-ih godina 20. stoljeća. Najveći pad broja stanovnika (-8,0%) zabilježen je u međupopisnom razdoblju 1971.-1981. U posljednjem međupopisnom razdoblju povećan je pad broja stanovnika. To je prije svega posljedica nepovoljne dobne strukture stanovništva (prirodni pad).

U Općini se neznatno povećao broj domaćinstava u promatranom periodu i ako se to poveže sa podatkom da se stanovništvo smanjivalo, onda to govori o istovremenom smanjenju broja članova po domaćinstvu, što je posljedica procesa porodične tranformacije, od šire na užu porodičnu grupu (proces nuklearizacije). U promatranom razdoblju povećao se udio samačkih kućanstava za 26,8% (sa 17,9% na 24,2%).

Tablica 2. Popis broja stanovništva na području Općine Kloštar Podravski iz 2011.godine

|  |  |  |  |  |  |  |
| --- | --- | --- | --- | --- | --- | --- |
| Naziv naselja | Ukupno popisane osobe | Ukupan broj stanovnika | Kućanstva | | Stambene jedinice | |
| ukupno | privatna kućanstva | ukupno | stanovi za stanovanje |
| **Kloštar** **Podravski** | 3.355 | 3.303 | 1.063 | 1.061 | 1.300 | 1.292 |
| Budančevica | 540 | 522 | 150 | 149 | 187 | 186 |
| Kloštar Podravski | 1.564 | 1.535 | 520 | 520 | 624 | 623 |
| Kozarevac | 561 | 560 | 179 | 179 | 219 | 218 |
| Prugovac | 690 | 686 | 214 | 213 | 270 | 265 |

**2.3. Stanovništvo prema starosti i spolu**

Prema Popisu stanovništva 2011. godine, udio stanovnika mlađih od 20 godina (801 stanovnika) iznosi, udio stanovnika starosti između 20 i 59 godina (1721), dok udio stanovnika od 60 i više godina (784 stanovnika).

U strukturi stanovništva po spolu, žene (51,09%) su nešto zastupljenije od muškaraca (48,91%) u ukupnom broju stanovnika (Tablica 3).

**Tablica 3**: Stanovništvo prema starosti i spolu

|  |  |  |  |  |  |
| --- | --- | --- | --- | --- | --- |
| **Općina** | **Spol** | **Ukupno** | **Starost** | | |
| **0-19** | **20-59** | **60 i više** |
| **Kloštar Podravski** | **sv.** | 3.306 | 801 | 1721 | 784 |
| **m** | 1.621 | 411 | 928 | 282 |
| **ž** | 1.685 | 390 | 793 | 502 |

*Izvor: DZS, Popis stanovništva 2011.*

**2.4. Demografski program kroz prostorno planiranje u Općini Kloštar Podravski**

Imajući u vidu trenutnu demografsku sliku Općine, kao osnovni cilj i prioritet budućeg razvoja Općine nameće se zadržavanje postojećih i privlačenje novih stanovnika.

Razvoj naselja i količina površina za njihov nesmetani razvoj na prostoru Koprivničko-križevačke županije, pa tako i Općine Kloštar Podravski, su vrlo povoljni. Ne postoje prostorna ograničenja koja bi usporavala ili ograničavala njihov razvoj, jer je planskom dokumentacijom osigurano dovoljno prostora za smještaj i razvoj naselja.

**3. CILJEVI I KORISNICI PROGRAMA**

**3.1. Ciljevi demografskog razvoja**

Ciljevi demografskog razvoja mogu se preciznije odrediti kao:

- obnavljanje naselja kroz poboljšanje društvene i tehničke (komunalne) infrastrukture;

- ublažavanje i ispravljanje negativnih demografskih tendencija osiguranjem prirodnog kretanja i migracijskih tokova;

- osiguranje ravnomjernog razmještaja stanovništva u prostoru i poboljšanje standarda življenja.

Demografski cilj treba realizirati zadržavanjem postojećeg i povratkom iseljenog posebno mlađeg stanovništva, poticanjem povećanja broja članova obitelji te istovremenim stvaranjem uvjeta školovanja i rada u mjestu stanovanja. Potrebno je stimulirati ostanak mlađih osoba u radno-aktivnoj dobi te stvarati uvjete za imigracijska kretanja.

**3.2. Korisnici mjera i olakšica iz Programa**

Korisnici mjera i olakšica iz ovog Programa su mlade obitelji.

Mladom obitelji u smislu ovog Programa, smatra se podnositelj i njegov bračni ili izvanbračni drug pod uvjetom da jedan od njih nije navršio više od 40 godina života u godini podnošenja zahtjeva za sufinanciranje te da svoje stambeno pitanje rješavaju stjecanjem vlasništva nad nekretninom ili njezinim uređenjem po prvi put.

Mladom obitelji smatra se i jednoroditeljska obitelj koju čine dijete, odnosno djeca i jedan roditelj ili

samohrani roditelj pod uvjetima iz prethodnog stavka.

Na javni poziv za korištenje mjera iz ovog Programa može se javiti mlada obitelj koja kumulativno ispunjava slijedeće uvjete:

1. da najmanje jedan od bračnih/izvanbračnih drugova nije navršio više od 40 godina života u godini podnošenja zahtjeva za sufinanciranje,

2. da je najmanje jedan od bračnih/izvanbračnih drugova državljanin RH s prebivalištem na području Općine Kloštar Podravski,

3. da je nekretnina za koju se podnosi zahtjev za sufinanciranje prva kuća/stan u vlasništvu/ suvlasništvu jednog ili oba bračna/izvanbračna druga te da u trenutku podnošenja zahtjeva bračni/ izvanbračni drugovi nemaju u vlasništvu/suvlasništvu drugu obiteljsku kuću/stan ili drugi objekt pogodan za stanovanje na području Republike Hrvatske,

4. da je najmanje jedan od bračnih/izvanbračnih drugova u radnom odnosu, odnosno da obavlja samostalnu djelatnost obrta/ s obrtom izjednačenu djelatnost/ slobodno zanimanje/ djelatnost poljoprivrede/ djelatnost šumarstva kao svoje jedino i glavno zanimanje te je po toj osnovi obvezno osiguran prema propisima što uređuju obvezna osiguranja minimalno jednu godinu,

5. da ni jedan od bračnih/izvanbračnih drugova nije kažnjavan niti se protiv njega vodi kazneni postupak,

6. da ne postoji dospjelo nepodmireno dugovanje člana mlade obitelji prema Općini Kloštar Podravski.

Na jednoroditeljsku obitelj i samohranog roditelja na odgovarajući način se primjenjuju odredbe prethodnog stavka.

**4. MJERE POTICANJA RJEŠAVANJA STAMBENOG PITANJA MLADIH OBITELJI**

**4.1. Financijska pomoć pri kupnji stambenog objekta radi rješavanja vlastitog stambenog pitanja na području Općine Kloštar Podravski**

S obzirom na nedostatak raspoloživih stambenih objekata u vlasništvu Općine Kloštar Podravski, mladoj obitelji u smislu ovog Programa, može se odobriti pomoć pri kupnji stambenog objekta (kuće ili stana) u vlasništvu druge fizičke osobe ili pravne osobe uz uvjete propisane ovim Programom.

U slučaju kupnje stambenog objekta u vlasništvu druge fizičke osobe ili pravne osobe mlada obitelj može ostvariti pomoć utvrđene u kupoprodajnom ugovoru, a najviše do 15.000,00 kuna.

Potpora za kupnju stambenog objekta, uz opće uvjete propisane ovim Programom, odobrava se uz uvjet da se radi o objektu koji se nalazi na području Općine Kloštar Podravski te za koji postoji valjana i potpuna dokumentacija o legalnosti objekta, uz predočenje valjanog kupoprodajnog ugovora, potpisanog i ovjerenog od strane javnog bilježnika.

Potpora se neće odobriti za kupnju stambenog objekta koji je u vlasništvu/suvlasništvu osobe koja je najmanje s jednim bračnim/izvanbračnim drugom u :

- krvnom srodstvu u ravnoj lozi - otac, majka, djed, baka, pradjed ili prabaka,

- krvnom srodstvu u pobočnoj lozi - brat ili sestra,

- srodstvu po tazbini - bračni drugovi, roditelji bračnih/izvanbračnih drugova,

- građanskom srodstvu - posvojitelji, posvojenici.

Objekt na koji se odnosi prijava mora biti u vlasništvu ili suvlasništvu podnositelja.

Za suvlasnički dio mora priložiti izjavu kojom suvlasnik potvrđuje da je upoznat sa podnošenjem prijave za korištenje ove mjere (obrazac izjave Obrazac 3A).

Prijava na ovu mjeru moguća je po raspisanom javnom pozivu do 15. prosinca ili do iskorištenja sredstava osiguranih u Proračunu Općine u tu svrhu.

Korisnik mjere i njegov bračni/izvanbračni drug moraju prijaviti prebivalište na adresi kupljenog stambenog objekta u roku 6 mjeseci od zaključenja ugovora o sufinanciranju i zadržati ga na toj lokaciji bez prekida najmanje 10 godina (računajući od dana isplate sufinanciranja).

Podnositelj zahtjeva na javni poziv prilaže izjavu o promjeni prebivališta (Obrazac 6A).

Korisnik ove mjere dostavlja instrument osiguranja u obliku bjanko zadužnice u korist Općine Kloštar Podravski na iznos koji pokriva iznos odobrene potpore uvećane za eventualne troškove prisilne naplate.

Na nekretnini za koju je korisnik ostvario pravo na sufinanciranje iz ove Mjere, kao instrument osiguranja upisati će se u zemljišnoj knjizi zabilježba založnog prava na nekretnini (hipoteka) u korist Općine Kloštar Podravski, radi naplate primljenog iznosa sufinanciranja, troškova prisilne naplate i zateznih kamata. Naplata po ovoj osnovi osiguranja dozvoljena je samo u slučaju bezuspješne naplate temeljem bjanko zadužnice. Založno pravo na nekretnini (hipoteka) briše se nakon 10 godina (računajući od dana isplate sufinanciranja), ukoliko ne budu ostvareni uvjeti za aktiviranje predmetnog osiguranja propisani ovim Programom.

Instrument osiguranja se aktivira u slučaju:

- da korisnik mjere i/ili njegov bračni/izvanbračni drug ne prijave prebivalište na lokaciji objekta za koje je ostvareno sufinanciranje u roku 6 mjeseci od zaključenja ugovora o sufinanciranju,

- da korisnik mjere i/ili njegov bračni/izvanbračni drug ne zadrže prebivalište na lokaciji objekta za koje je ostvareno sufinanciranje najmanje 10 godina bez prekida (računajući od dana isplate sufinanciranja),

- korisnik mjere ne izvršava obveze iz ugovora o sufinanciranju te postupa protivno smislu ovog Programa.

Potrebna dokumentacija koja se prilaže zahtjevu:

1. Obrazac 1A – prijava za Mjeru 4.1.,

2. preslika osobne iskaznice podnositelja i bračnog druga (izvanbračnog druga) te izvadak iz matice vjenčanih ne stariji od 6 mjeseci odnosno izjava o izvanbračnoj zajednici – Obrazac 2A),

3. izvadak iz zemljišnih knjiga za stambeni objekt koji je predmet zahtjeva,

4. dokaz o legalnosti objekta,

5. izjava suvlasnika (Obrazac 3A),

6. izjava da podnositelj zahtjeva i njegov bračni/izvanbračni partner koji po prvi put rješava stambeno pitanje stjecanjem prava vlasništva, u trenutku podnošenja zahtjeva nema u vlasništvu/suvlasništvu: drugu obiteljsku kuću/stan ili drugi objekt pogodan za stanovanje na području Republike Hrvatske; (izjava - Obrazac 4A),

7. preslika ugovora o kupoprodaji stambenog objekta,

8. izjava da će prije isplate potpore dostaviti bjanko zadužnicu (Obrazac 5A),

9. izjava o promjeni prebivališta (Obrazac 6A),

10. preslika diplome odnosno svjedodžbe o stečenoj stručnoj spremi podnositelja i bračnog druga odnosno izvanbračnog druga,

11. dokaz da je podnositelj zahtjeva ili bračni odnosno izvanbračni drug u radnom odnosu odnosno da obavlja samostalnu djelatnost (preslika ugovora o radu, potvrda o mirovinskom stažu ….),

12. potvrda o nekažnjavanju ne starija od 30 dana od dana podnošenja zahtjeva.

**4.2. Poboljšanje kvalitete stanovanja ulaganjem u rekonstrukciju obiteljskih kuća ili stanova kojima se osigurava novi ili poboljšava postojeći stambeni prostor**

Rekonstrukcija obiteljskih kuća ili stanova u smislu ovog Programa podrazumijeva dogradnju, nadogradnju i rekonstrukciju postojećeg stambenog objekta mlade obitelji koja zadovoljava uvjete i kriterije za podnošenje prijave u skladu s ovim Programom.

Rekonstrukcija odnosno dogradnja i nadogradnja je prihvatljiv trošak ako postojeći objekt prije izvedenih radova nije bio odgovarajući stan. Odgovarajućim stanom podrazumijeva se vlasništvo stambenog prostora koji je primjereno opremljen infrastrukturom (voda, kanalizacija, struja i dr.) i udovoljava higijensko – tehničkim uvjetima za zdravo stanovanje, veličine je oko 35 m² korisne površine stana za jednu osobu, odnosno za svaku daljnju osobu još oko 10 m².

Podnositelj prijave za ovu mjeru dužan je dokazati da postojeći stambeni objekt prije izvedenih radova nije bio odgovarajući stan te je u tu svrhu obvezan priložiti fotografije objekta prije izvedenih radova, skicu zahvata (tlocrt građevine) sa troškovnikom koje izrađuje ovlašteni inženjer građevinarstva, a ako se povećava korisna površina stana i potvrdu o broju članova domaćinstva na adresi stambenog objekta koji je predmet prijave.

Za rekonstrukciju, dogradnju i nadogradnju primjenjuju se važeći propisi koji vrijede za gradnju te ako je sukladno tim propisima nužno ishoditi građevinsku dozvolu, zahtjevu se prilaže i građevinska dozvola. Ako za izvedene radove sukladno zakonu nije propisana građevinska dozvola, zahtjevu se prilaže izjava da za radove nije potrebna građevinska dozvola (potpisana i ovjerena od ovlaštenog inženjera građevinarstva).

Podnositelj prijave prilaže dokaz o plaćanju računa na rekonstrukciji, dogradnji i nadogradnji stambenog objekta za ukupni trošak radova i materijala.

Prihvatljiv trošak po ovoj mjeri su materijal i radovi na rekonstrukciji, dogradnji i nadogradnji i adaptacija i sanacija stambenog prostora i drugo u smislu poboljšanja kvalitete stanovanja.

Prije odobravanja korištenja sredstava u okviru ove mjere, Općina Kloštar Podravski zadržava pravo provjere i uvida na terenu po ovlaštenoj osobi svih kriterija o kojima ovisi odobravanje potpore.

Potpora mladoj obitelji po ovoj mjeri rekonstrukcije, dogradnje i/ili nadogradnje, a maksimalno u visini 10.000,00 kuna.

Potpora je jednokratna po obitelji odnosno po stambenom objektu.

Objekt na koji se odnosi prijava mora biti u vlasništvu ili suvlasništvu podnositelja. Za suvlasnički dio mora priložiti izjavu kojom suvlasnik potvrđuje da je bio suglasan sa radovima i da je upoznat sa podnošenjem prijave za korištenje ove mjere (obrazac izjave Obrazac 2B).

Prijava za ovu mjeru se može podnositi po javnom pozivu do 15. prosinca tekuće godine odnosno do iskorištavanja sredstava koja su u Proračunu Općine osigurana za tu svrhu.

Potpora se odobrava, uz opće uvjete propisane ovim Programom, ako je objekt na području Općine Kloštar Podravski i pod uvjetom da je objekt legalan.

Korisnik mjere i njegov bračni/izvanbračni drug moraju prijaviti prebivalište na adresi objekta za koji se koristi mjera u roku 6 mjeseci od zaključenja ugovora o sufinanciranju i zadržati ga na toj lokaciji bez prekida najmanje 10 godina (računajući od dana isplate sufinanciranja).

Korisnik ove mjere dostavlja instrument osiguranja u obliku bjanko zadužnice u korist Općine Kloštar Podravski na iznos koji pokriva iznos odobrene potpore uvećane za eventualne troškove prisilne naplate.

Na nekretnini za koju je korisnik ostvario pravo na sufinanciranje iz ove Mjere, kao instrument osiguranja upisati će se u zemljišnoj knjizi zabilježba založnog prava na nekretnini (hipoteka) u korist Općine Kloštar Podravski, radi naplate primljenog iznosa sufinanciranja, troškova prisilne naplate i zateznih kamata. Naplata po ovoj osnovi osiguranja dozvoljena je samo u slučaju bezuspješne naplate temeljem bjanko zadužnice. Založno pravo na nekretnini (hipoteka) briše se nakon 10 godina (računajući od dana isplate sufinanciranja), ukoliko ne budu ostvareni uvjeti za aktiviranje predmetnog osiguranja propisani ovim Programom.

Instrument osiguranja se aktivira u slučaju:

- da korisnik mjere i/ili njegov bračni/izvanbračni drug ne prijave prebivalište na lokaciji objekta za koje je ostvareno sufinanciranje u roku 6 mjeseci od zaključenja ugovora o sufinanciranju,

- da korisnik mjere i/ili njegov bračni/izvanbračni drug ne zadrže prebivalište na lokaciji objekta za koje je ostvareno sufinanciranje najmanje 10 godina bez prekida (računajući od dana isplate sufinanciranja).,

- korisnik mjere ne izvršava obveze iz ugovora o sufinanciranju te postupa protivno smislu ovog Programa.

Potrebna dokumentacija koja se prilaže prijavi:

1. Obrazac 1B – prijava za Mjeru 4.2.,

2. 2. preslika osobne iskaznice podnositelja i bračnog druga (izvanbračnog druga) te izvadak iz matice vjenčanih ne stariji od 6 mjeseci odnosno izjava o izvanbračnoj zajednici – Obrazac 2B),

3. izvadak iz zemljišnih knjiga za stambeni objekt koji je predmet zahtjeva,

4. izjava za suvlasnika (obrazac 3B),

5. izjava da podnositelj zahtjeva i njegov bračni/izvanbračni partner u trenutku podnošenja zahtjeva nema u vlasništvu/suvlasništvu: drugu obiteljsku kuću/stan ili drugi objekt pogodan za stanovanje na području Republike Hrvatske (izjava – Obrazac 4B),

6. izjava da će prije isplate potpore dostaviti bjanko zadužnicu (Obrazac 5B),

7. preslika građevinske dozvole (ukoliko se radi o radovima za koje je propisana građevinska dozvola),

8. Fotografije stanja prije izvršenih radova rekonstrukcije,

9. skica zahvata sa izračunom povećanja korisne površine stana koje izrađuje ovlašteni inženjer građevinarstva,

10. Potvrda o broju članova domaćinstva,

11. Preslika računa kojima se dokazuju izvedeni radovi,

12. dokaz o legalnosti građevine i Izjava ovlaštenog inženjera građevinarstva (ukoliko se radi o radovima za koje nije propisana građevinska dozvola),

13. preslika diplome odnosno svjedodžbe o stečenoj stručnoj spremi podnositelja i bračnog druga odnosno izvanbračnog druga,

14. dokaz da je podnositelj zahtjeva ili bračni odnosno izvanbračni drug u radnom odnosu odnosno da obavlja samostalnu djelatnost (preslika ugovora o radu, potvrda o mirovinskom stažu ….),

15. potvrda o nekažnjavanju ne starija od 30 dana od dana podnošenja zahtjeva.

**5. POSTUPAK PODNOŠENJA PRIJAVA**

**5.1. Javni poziv mladim obiteljima za dostavu prijava za korištenje mjera za pomoć pri rješavanju stambenog pitanja na području Općine Kloštar Podravski**

Javni poziv mladim obiteljima za dostavu prijava za korištenje mjera za pomoć pri rješavanju stambenog pitanja na području Općine Kloštar Podravski (u daljnjem tekstu: Javni poziv) objavljuje se, u pravilu, početkom godine i traje do 15. prosinca tekuće godine ili do iskorištenja sredstava osiguranih u Proračunu Općine u tu svrhu te se i prijava može podnijeti tijekom tog razdoblja.

Javni poziv mora sadržavati popis mjera koje mlade obitelji mogu koristiti, popis dokumentacije koju moraju dostaviti za korištenje pojedine mjere, uvjete koje podnositelj mora zadovoljavati da bi bio korisnik mjere i sve ostale značajke pojedine mjere.

Javni poziv objavljuje se na službenim web stranicama Općine Kloštar Podravski .

Postupak objave javnog poziva, zaprimanja prijava te razmatranja zahtjeva za isplatu provodi Povjerenstvo koje imenuje općinski načelnik.

**5.2. Podnošenje prijava na Javni poziv**

Podnositelj prijave može biti jedan od bračnih ili izvanbračnih drugova odnosno samohrani roditelj ili roditelj iz jednoroditeljske obitelji.

Na Javni poziv u godini donošenja ovog Programa mogu se prijaviti samo objekti koji se kupuju odnosno rekonstruiraju, dograđuju ili nadograđuju u godini donošenja Programa, a u svim narednim godinama prijava se može podnijeti za objekt koji je kupljen odnosno rekonstruiran, dograđen ili nadograđen u godini aktualnog Javnog poziva ili godini koja joj prethodi.

Podnositelj prijave dostavlja popunjene propisane obrasce i dokumente tražene javnim pozivom u roku koji je propisan pozivom.

**5.3. Pregled prijava po Javnom pozivu**

Pregled prijava po Javnom pozivu i izradu liste reda prvenstva provodi povjerenstvo koje imenuje općinski načelnik. Povjerenstvo se sastoji od 3 člana od kojih ni jedan ne smije biti izravno ili neizravno zainteresiran za korištenje bilo koje mjere iz ovog Programa.

Povjerenstvo će pregledati dostavljenu dokumentaciju, utvrditi da li podnositelji prijava zadovoljavaju uvjete da bi se uopće mogli prijaviti, zatim se utvrđuju ostale okolnosti.

U tijeku Javnog poziva Povjerenstvo može od podnositelja zahtjeva zatražiti i dodatnu dokumentaciju ili dodatne informacije ukoliko je potrebno radi utvrđivanja ili provjere određenih činjenica važnih za utvrđivanje postojanja prava na podnošenje zahtjeva.

Nepotpuni zahtjevi, nerazumljivi i oni uz koje nije priložena sva dokumentacija tražena za pojedinu potporu, neće se razmatrati.

Nakon izvršenog pregleda prijava, Povjerenstvo izrađuje listu reda prvenstva te predlaže općinskom načelniku donošenje odluke.

Lista reda prvenstva sastavlja se prema redoslijedu zaprimanja valjanih prijava.

**6. DODJELA SREDSTAVA**

Korisnici mjera po ovom Programu mogu ostvariti potporu samo jednokratno i za jednu mjeru uz uvjete predviđene ovim Programom.

Korisnicima mjera sredstva se dodjeljuju temeljem liste reda prvenstva i odluke općinskog načelnika do iskorištavanja svih sredstava koja su u Proračunu Općine osigurana za tu namjenu.

Korisnicima mjera sredstva se isplaćuju do 31. prosinca tekuće godine.

Korisniku mjere koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 10 godina od dana isplate potpore. Unutar razdoblja od 10 godina od dana isplate potpore, bjanko zadužnica se može aktivirati radi povrata sredstava potpore.

**7. ZAKLJUČAK**

Ovim Programom nije moguće u cijelosti riješiti ukupnu problematiku demografskog stanja na području Općine Kloštar Podravski, ali demografsko stanje u Općini Kloštar Podravski ne sagledava se samo kao socijalni problem, već kao integralni dio ukupnog društvenog i gospodarskog razvoja s obzirom da se broj stanovnika, obrazovna i dobna struktura praktički odražava na razvoj svih gospodarskih i društvenih djelatnosti. Stoga je posebno naglašeno da se željeni demografski ciljevi ne mogu ostvarivati povremeno, već trebaju biti rezultat kontinuiranog planiranja, uz angažiranje konkretnih financijskih sredstava koja se osiguravaju u proračunu Općine Kloštar Podravski, ali i u državnom Proračunu.

**8. ZAVRŠNA ODREDBA**

Ovaj Program objavit će se na službenim web stranicama Općine Kloštar Podravski ([www.klostarpodravski.hr](http://www.klostarpodravski.hr)).

OPĆINSKO VIJEĆE

OPĆINE KLOŠTAR PODRAVSKI

KLASA: 370-02/19-01/01

URBROJ: 2137/16-19-1

U Kloštru Podravskom, 26. studenog 2019.

**PREDSJEDNIK:**

**Antun Karas**